סקר חדש שנערך בקרב אנשי אקדמיה, מדרג את ג'ון קרי כשר החוץ האמריקאי שיעילותו בתפקיד היא הנמוכה ביותר ב-50 השנים האחרונות. בסקר "מגדל השן" של המגזין פוריין פוליסי, שנערך בקרב 660 מומחים ליחסים בינלאומיים מאוניברסיטאות וקולג'ים בארה"ב, התבקשו המשיבים לענות: "מיהו שר החוץ האמריקאי האפקטיבי ביותר ב-50 השנה האחרונות?".

מבין המשיבים רק שניים הצביעו עבור קרי - המהווים 0.3% מהקולות. האקדמאים לא התבקשו להסביר את בחירתם. הנרי קיסינג'ר דורג במקום הראשון עם 32.2% מהמשיבים שבחרו בו, ואחריו ג'יימס בייקר, מדליין אולברייט והילרי קלינטון. כמעט 20% מהנשאלים, 120 אקדמאים, אמרו כי הם אינם יכולים להשיב על השאלה.

במרכז כהונתו של קרי, הנמצא בתפקיד מאז 2013, עומדים מאמציו לתווך בין ישראל לפלסטינים, המשבר באוקראינה, עליית המדינה האיסלאמית והניסיונות להגיע להסכם עם איראן על תוכנית הגרעין שלה. בוושינגטון פוסט מציינים כי הדירוג של קרי זהה לזה שקיבל לורנס איגלברגר, שהחזיק בתיק החוץ במשך שישה שבועות בלבד בתום הקדנציה של בוש האב.

עברו לתצוגת גלריה קרי בגרמניה, אתמול צילום: אי־פי

בסקר התבקשו גם 1,615 מומחים ליחסים בינלאומיים מ-1,375 קולג'ים ואוניברסיטאות בארה"ב לקבוע מהן הסוגיות המרכזיות ביותר במדיניות החוץ של ארה"ב, כיום ובעשר השנים הקרובות.

ההתחממות הגלובלית עמדה בראש שתי הרשימות, בעוד סכסוכים אלימים במזרח התיכון נבחרו כאתגר השני בחשיבותו כיום והשלישי בעשור הקרוב. מדינות כושלות או נחשלות דורגו כסוגיה השלישית בחשיבותה הניצבת בפני ארה"ב כיום, בעוד עליית כוחה הצבאי של סין דורגה כאתגר הגדול השני בעשר השנים הבאות.